Þórdís Kolbrún Reykfjörð Gylfadóttir hlaut afgerandi kosningu í fyrsta sætið á lista Sjálfstæðisflokksins í Norðvesturkjördæmi. Haraldur Benediktsson, sem einnig sóttist eftir að leiða listann, segist standa við orð sín um að það sé ekki gott fyrir nýjan oddvita að hafa gamlan oddvita í aftursætinu. Hann ætlar þó ekki að taka ákvörðun um framtíð sína fyrr en hann hefur rætt við kjörnefnd og forystu flokksins.
Þórdís Kolbrún fékk 1.347 atkvæði í fyrsta sætið. Haraldur sem einnig sóttist eftir að leiða listann fékk 1.061 atkvæði í fyrsta til annað sæti. Í þriðja sæti varð Teitur Björn Einarsson en hann var í öðru sæti eftir að fyrstu tölur höfðu verið birtar.
Þórdís Kolbrún var að vonum ánægð með niðurstöðuna.
Haraldur segir í samtali við fréttastofu að hann standi við fyrri orð sín um að ekki geti verið gott fyrir nýjan oddvita að hafa þann gamla í aftursætinu. Hann ætlar þó ekki að gefa út neinar yfirlýsingar um framtíð sína fyrr en hann hefur rætt við kjörnefnd og forystu flokksins. Haraldur segir að að það veki athygli sína að þrír af Vesturlandi sunnanverðu séu í fjórum efstu sætunum, það sé óheppileg samsetning.
Atkvæði í prófjöri Framsóknarflokksins í Suðurkjördæmi verða talin í dag og úrslitin tilkynnt síðdegis.
Þórdís Kolbrún Reykfjörð Gylfadóttir sigraði í prófkjöri Sjálfstæðisflokksins í Norðvesturkjördæmi. Hún ætlar að ræða við Harald Benediktsson síðar í dag. Haraldur gaf það út fyrir prófkjörið að hann myndi ekki taka annað sætið á listanum. 